શેઠ ગિરજાશંકર એટલે મોટું નામ, જાતબળે આગળ આવેલા. ઘણું કમાયા ધન ને કીર્તિ બન્ને ! જેટલું કમાય એટલું જ દાનમાં આપે. એક હાથે કમાય બીજા હાથે દાન કરે. …..ને એટલે જ વિશાલ ધૂંધવાયો હતો. થોડાંઘણાં દાનનો તો એનેય વાંધો નથી. દાનેશ્વરી બાપનો દીકરો છે. પણ આ તો બાપુજી ઊંઘું ઘાલીને આપે જ જાય છે. આઘેની ક્યાં વાત ? હમણાં હમણાંની જ જુઓને. બે મહિના પહેલાં ‘વનિતા વિકાસ’માં એકવીસ હજાર આપ્યા, હજુ મહિના પહેલાં શાળામાં પુસ્તકાલય બનાવવા એકાવન હજાર આપ્યા. ને આજે તો ? એક કાચી સેકંડમાં સવા લાખનો ચેક ફાડી નાખ્યો ! પાંચ-પંદર હજાર તો હાલતા ફેંકી દે છે. વાંધો નથી. ભલે ફેંકે….. પણ સવા લાખ ?